N$33 miljoen vir voerverbouing - Landbou - Republikein
Wednesday, May 27th, 03:09:21
N$33 miljoen vir voerverbouing
Kabinet keur besluit goed
04 October 2019 | Landbou
Ronelle Rademeyer - As deel van 'n noodmaatreël om die impak van die droogte te versag, sal 30 persent van besproeiingsgrond in die Groenskema in die komende maande vir die produksie van voer vir verhongerde vee gebruik word.
Die eerste 330 ha se voergewasse is reeds geplant.
Daarmee saam is toestemming gegee dat N$33 198 000 uit die Nasionale Noodrampfonds aan Agribusdev voorgeskiet word om dié noodvoer te verbou.
Dié besluit is Dinsdag deur die eerste minister, me. Saara Kuugongelwa-Amadhila, aan die kabinet voorgelê, wat die groen lig daarvoor gegee het.
Dit blyk uit die kabinetsverslag N$10 445 827,71 van die geoormerkte bedrag is reeds op 12 September aan Agribusdev oorbetaal "om die ononderbroke produksie van voer gedurende die droogteperiode te verseker".
Die kabinet het verder opdrag gegee dat die ministerie van landbou, water en bosbou navorsing doen oor alternatiewe voere vir lewende hawe, insluitend hidroponiese groenvoer en veevoer wat met indringerbos gemaak is. Dié ministerie moet daarna aanbevelings aan die kabinet maak.
Verder het die ministerie toestemming gekry om saam met die kantoor van die eerste minister subsidies beskikbaar te stel aan boere wat vir nie-kommersiële doeleindes 'n hidroponiese stelsel op hul plase wil oprig.
Die koste van die oprigting sal met 50% gesubsideer word, asook die koste van die gars-, mielie-, sorghum- of koringsaad wat die boere vir die verbouing sal gebruik.
Mnr. Petrus Uugwanga, besturende direkteur van Agribusdev, sê die eerste gewasse groei reeds en behoort teen die einde van Oktober of vroeg in November gereed te wees.
"Ons het reeds 220 ha onder gars geplant by Ndonga Linena, en gaan volgende week 108 ha se sorghum daar plant.
"Verder is daar by Mashare 120 ha se hawermout geplant. Ons beraadslaag tans oor ander geskikte voergewasse om daar plant," het hy gister by navraag gesê.
Volgens Uugwanga word ook beplan om 144 ha se sorghum by Etunda te verbou.
Hy sê hierdie gewasse is ná bietjie meer as twee maande gereed om vir voer gesny te word.
"Omdat die wintermaande meer geskik is vir lusern, is dit in ons langtermyn- droogtebeskermingsplan. Ons gaan egter nie nou lusern plant nie," sê hy.
Mnr. Ryno van der Merwe, president van die Namibië Landbou-unie (NLU), het die kabinetsaankondiging gister verwelkom.
"Dit sou goed gewees het as die besluit vroeër geneem is, maar dit is nie te laat nie. Ons gaan nou die mees kritieke maande binne en ons weet daar is dikwels nie voor Januarie groen veld vir die diere nie," het hy by navraag aan Republikein gesê.